大逃殺遊戲

係一種電子遊戲類型，屬網上多人遊戲。大逃殺遊戲建基於 last man standing 嘅概念，結合生存遊戲嘅要素，有以下嘅特徵：
一場對局有 N 位玩家參與；喺實際應用上，N 嘅數值通常有咁上下大，由 60 至 100 不等。
遊戲一開始嗰陣會將嗰 N 位玩家擺喺一幅好大嘅虛擬空間裏面。
戰場分做安全區同非安全區，如果一位玩家身處喺非安全區，佢會係噉喪失生命值。
每隔一段時間，安全區都會開始縮細。
戰場上面有多種物資可以畀玩家搜集，包括係武器同回復生命值嘅藥包呀噉。
－於是玩家就要一路確保自己身處安全區、一路殺敵，最後淨低生存到落嚟嗰位玩家就算贏。包括《絕地求生》、《要塞英雄：空降行動》、《Apex 英雄》同埋《使命召喚：戰爭地帶》等嘅出名 BR 作品，都係跟從以上嘅格局嘅。

大逃殺遊戲喺 2010 年代後半橛成為咗一種文化現象：《絕地求生》喺 2017 年問世，跟住話咁快就引起咗股大逃殺遊戲熱潮，唔同嘅電子遊戲公司爭住開發大逃殺遊戲；打後幾年喺 Steam 等嘅平台上面，主要嗰啲大逃殺遊戲一路佔據住「最多人睇同玩嘅遊戲」嘅地位，亦引起大逃殺遊戲愛好者玩 cosplay 扮遊戲入面嘅角色或者整網絡 meme 。

概論

大逃殺遊戲建基於 last man standing嘅諗頭：LMS 係一種遊戲模式；想像家陣有隻玩家對局嘅射擊遊戲，玩家要互相對射嚟定輸贏；一隻噉嘅遊戲有最少兩種做法可以揀－
死亡競賽：玩家畀人射到生命值變咗 0 就會死，死咗嘅玩家會喺 5 秒後重生，場對局會維持 10 分鐘咁耐，時間夠嗰陣殺敵次數最多嗰位玩家就算贏；
Last man standing：玩家畀人射到生命值變咗 0 就會死，死咗嘅玩家冇得重生－死咗就出局輸咗，最後淨低生存到落嚟嗰位玩家就算贏。
後者就係大逃殺遊戲嘅基礎。早响廿世紀，電子遊戲界經已有作品採用 LMS 制，畀多位玩家對局，玩家要嘗試打低對手，畀人打低咗嘅就出局，最後「企到喺度」嗰位玩家就算係贏咗場對局。例如 1980 年代同 1990 年代嘅多份《炸彈人》作品就係噉。不過當時啲遊戲因為技術上嘅限制，一場 LMS 對局頂攏淨係可以畀 5 至 10 位玩家參與。打後到咗廿一世紀初，網上遊戲相關技術日趨成熟，遊戲開發者嘅伺服器可以輕易噉創建大嘅虛擬世界，容納得到數以百計嘅玩家。於是就有人產生咗個諗頭：

－大逃殺遊戲就隨之而喺 2010 年代後半橛冒起。

機制

一隻大逃殺遊戲會以一局局PvP 對局嘅形式進行：一場對局進行嘅世界會有咁上下大，容納到 60 至 100 位玩家，行 LMS 制，輸咗嘅玩家就出局冇得再玩，最後淨低嗰位或者嗰隊玩家就算贏；廿一世紀初嘅大逃殺遊戲多數都同時屬射擊遊戲，要玩家用長距離武器射對手，畀人射中會喪失生命值，生命值變 0 嘅就輸。為咗令隻遊戲好玩，大逃殺遊戲通常仲會喺呢套基本格局上加嘢，有以下呢啲遊戲機制：

對局流程

「跳降落傘」：喺多數大逃殺遊戲裏面，對局一開始嗰陣參與嘅玩家冚唪唥都身處喺一架「飛機」入面，架飛機會喺戰場上空直線飛過，途中玩家有得揀幾時由架飛機度「跳出」並且降落喺戰場上佢想去嘅地點度－如是者就形成「對局開始，玩家散佈喺戰場各處」噉嘅狀態。响典型嘅大逃殺遊戲當中，「揀喺邊度降落」都有技巧－例如遊戲往往會設定成戰場某啲地點比較多物資執，但呢啲地點好多時又會吸引大班玩家爭住喺嗰度降落，於是一位玩家就要衡量「喺嗰笪地點降落係咪著數」噉嘅問題。
遊戲物資：正路嚟講，對局開始嗰時玩家係「乜都冇」咁滯嘅，佢哋要喺戰場上面搜集各種嘅物資，常見嘅物資有武器、子彈同埋回復生命值嘅藥包... 呀噉；除咗喺戰場上面執之外，玩家仲可以透過「打低對手」嚟攞走對手嘅物資－如是者，隻遊戲就形成「隨住對局演進，玩家開始被淘汰；淨低嗰啲玩家因為由被淘汰嘅玩家身上攞咗物資，因而手上物資愈嚟愈充裕，令佢哋有局勢升溫噉嘅感覺」噉嘅形勢。
大逃殺圓圈：指遊戲地圖上一個玩家可以安全企喺度嘅區域；喺一般嘅大逃殺遊戲當中，圓圈會慢慢縮細，身處圓圈外嘅玩家會逐啲逐啲噉喪失生命值－圓圈呢種機制，令玩家有誘因係噉移動想留喺圓圈入面，而隨住圓圈縮細，玩家可以活動嘅範圍就會愈嚟愈細，最後玩家就要撞到第啲玩家，焗住要進入戰鬥。

生存狀態

倒下狀態：指一個角色正常生命值冇嗮之後會進入嘅狀態；喺典型嘅大逃殺遊戲裏面，一個角色會有若干生命值，冇嗮呢啲生命值嗰陣佢會倒下，一個倒下咗嘅角色會失去攻擊或者用道具嘅能力，而且因為只可以喺地上面爬而移動能力大減，不過佢仲未死，喺呢個時期，佢嘅隊友可以幫佢復活，而通常如果過咗一段時間都冇隊友幫佢復活，或者倒下狀態嘅生命值因為畀敵人攻擊而冇嗮嘅話，個角色就會死亡。
Respawn：原則上，LMS 遊戲係「玩家死咗就出局」嘅，所以冇「玩家死咗幾秒後，喺戰場某地點 respawn」嘅情況；因為噉，大逃殺遊戲通常冇 respawn 機制，或者最少會對 respawn 作出巨大限制，例如 2019 年出嘅《Apex 英雄》噉就有 respawn 機制－三位玩家成一隊，如果有個玩家死咗，佢啲隊友可以喺限時內去佢死嘅地點度執佢嘅 banner，然後有得攞住 banner 去戰場上嘅特定地點度畀死咗嘅玩家 respawn，不過如果全隊人冚唪唥死嗮，嗰隊玩家就出局輸咗。
... 等等。

技巧

喺 2010 年代尾，大逃殺遊戲成為咗電競入面相當有影響力嘅一環：好似《要塞英雄：空降行動》等嘅射擊型大逃殺遊戲涉及極高技術；首先啲玩家要有咁上下射擊技術，能夠喺高壓力環境下準確噉射對手；除此之外，大逃殺遊戲嘅玩家仲要係噉做快速嘅決策，甚至會用到現實軍事上會用到嘅戰術，包括－
玩家需要係噉思考周圍嘅資訊，例如「周圍有幾多個敵人」、「每個敵人喺乜位置」同埋「每個敵人跟住可能移去乜位置」等都係極重要嘅資訊，而且未必吓吓能夠精確噉判斷。
淨係「揀企喺乜嘢位置」經已有一定嘅學問－例如遊戲空間入面嘅某啲位置有比較多物件可以攞嚟做掩護，所以比較安全。可以射擊遊戲上講到嘅企位概念。
「眼前有拃物資執，攞邊啲先能夠最大噉提升我嘅贏面？」
「啱啱去到一個新嘅地帶，唔知有冇敵人喺入面，我好唔好入去搜集物資？如果要，由邊條路線入去好？」
「離遠見到有個敵人，佢似乎仲未知我存在，我好唔好嘗試同佢交戰？如果要，噉要用咩戰術攻擊？側擊定埋伏好？要喺咩時機郁手攻擊？」
「而家同敵人交戰緊，邊一方比較有優勢？」
「而家同敵人交戰緊，我有冇需要推進？」
「而家我啲隊友要各自噉同敵人交戰，啲隊友當中邊個比較需要我支援佢？」
「頭先嗰個敵人，突然冇嗮動靜，佢係咪冇乜生命值淨，忙緊用藥包？我好唔好趁機推進？」
「我啲隊友冇乜生命值淨要用藥包。我要點做，先確保到佢哋用藥包期間唔受敵人侵襲呢？」
「而家同敵人交戰緊，佢哋會唔會推進？如果佢哋會，我有冇方法可以確保自己唔處於劣勢？」
「而家同敵人交戰緊，我有冇需要進入防守狀態？」
「而家同敵人交戰緊，好唔好用咗我把勁武器佢？」
「而家同敵人交戰緊，我有冇需要撤退？」
「頭先同我交戰緊嗰個敵人喺度撤退，我好唔好追佢？」
「圓圈喺度收細緊，我用邊條路線行去安全區好？」
... 呀噉。

呢啲問題條條都會涉及大量運算，喺遊戲對局進行中途，玩家往往得嗰幾秒時間做決策，冇得話慢慢計嗮所有可能方案先至郁。事實亦表明，專業嘅電子競技參賽者的確展現到「喺幾秒甚至一秒都唔夠嘅時間內做決定」，同時佢哋嘅決策明顯唔係齋靠運氣－如果攞呢啲專業玩家同普通玩家對局，專業玩家會贏 95% 嘅對局。

起源

行 LMS 制嘅電子遊戲，早喺 1990 年代已經存在，不過大逃殺遊戲要一路去到 2010 年代先真正成形。
2000 年：《大逃殺》：《大逃殺》係一套 2000 年出嘅電影，套戲故仔講一場大逃殺比賽，啲參加者被迫要互相殺戮，直至淨低一個生還者為止，而且場比賽進行嘅場地一路縮細緊，生還者要喺噉嘅場地上面收集物資戰鬥－基本上就係大逃殺遊戲嘅電影版本；呢套戲跟住仲引發咗一陣「大逃殺」風潮，吸引啲人製作故仔同《大逃殺》相似嘅電影同漫畫，據講就係「大逃殺遊戲」個名嘅起源。
2012 年：《飢餓遊戲》呢套戲出咗而且大受歡迎，個故仔同《大逃殺》類似；因為套戲受歡迎，吸引咗啲人同包括《做個創世神》在內嘅好幾隻遊戲整 mod 加入類似《大逃殺》故仔噉嘅遊戲模式。當中著名嘅 PlayerUnknown－真名布蘭登·格連－都有份喺呢個時期整啲噉嘅 mod 。
2017 年：建基於 PlayerUnknown 整嘅 mod 嘅《絕地求生》問世，大受歡迎，喺跟住嗰幾年一路都係 Steam 等平台上最多人玩嘅遊戲之一，被人指係「大逃殺遊戲熱潮」嘅創始作。
2018 年：《要塞英雄：空降行動》問世，都係大受歡迎，出名在喺大逃殺遊戲入面加入「起嘢」嘅機制，畀玩家喺戰場上搜集木材、石頭同金屬等嘅材料，用啲材料嚟起建築物，為遊戲增添咗豐富嘅策略。
2019 - 2020 年：有多隻模仿《絕地求生》同《要塞英雄：空降行動》嘅作品問世，當中有啲甚至畀人話算係抄襲，呢啲作品多數失敗收場。喺呢個時期出名嘅作品有藝電公司出嘅《Apex 英雄》－呢件作品被指成功結合大逃殺遊戲同英雄射擊遊戲，亦都創始咗「大逃殺遊戲入面有 respawn 呢家嘢」嘅遊戲機制，《Apex 英雄》過一兩年後將會加入《絕地求生》同《要塞英雄：空降行動》嘅行列，同《絕地求生》喺 Steam 上面嘅玩家人數等方面睇齊。
順帶一提，呢個時期亦都開始出現「唔係射擊遊戲」嘅大逃殺遊戲，例子可以睇吓 2019 年 2 月問世嘅《俄羅斯方塊 99》，隻遊戲每場對局有 99 位玩家，大家同時玩俄羅斯方塊，清到方塊嘅人可以攻擊對手，喺對手嘅區域度落方塊，玩家一旦自己區域嘅方塊出現點畀方塊塞住，就會被淘汰，最後淨低嗰個玩家就算贏。
2020 年 3 月：《使命召喚：戰爭地帶》問世，評語唔算好正面。喺跟住落嚟嗰兩年，大逃殺遊戲界仲係處於《絕地求生》、《要塞英雄：空降行動》同埋《Apex 英雄》三家並立嘅局面。
2022 年 11 月：《使命召喚：戰爭地帶 2.0》問世，用咗進階嘅 AI 技術，對局入面有由電腦控制嘅玩家，評語相當正面。

射擊遊戲，多數大逃殺遊戲都同時屬射擊遊戲，尤其係 FPS 同 TPS。
季票同戰鬥通行證，大逃殺遊戲成日用嘅搵錢方法。
開放世界
遊戲模組
Game as a service

文獻 

Choi, G., & Kim, M. (2018). Battle Royale game: In search of a new game genre (PDF). International Journal of Culture Technology (IJCT), 2(2), 5.
Zhou, N., Doerner, M., Ryan, L., & Pierse, C. (2021, October). AI Coach for Battle Royale Games. In Extended Abstracts of the 2021 Annual Symposium on Computer-Human Interaction in Play (pp. 280-286).

攷

拎
Best battle royale games: what are the top BR games in 2022?. PCGames.

電子遊戲類型